Kelemen Hunor, după o întâlnire cu Viktor Orban pe tema alegerilor europarlamentare: UDMR va avea sigur mesaje politice comune cu cele ale FIDESZ/ Orban, așteptat în vizită în Transilvania la începutul lunii mai

Premierul maghiar, Viktor Orban, s-a întâlnit, luni, 1 aprilie, în Budapesta, cu președinții partidelor comunităților maghiare din afara Ungariei, partide membre ale PPE. Orban, alături de vicepremierul Semlyen Zsolt, Kelemen Hunor (președinte UDMR), Menyhart Jozsef (MKP – Slovacia) și Pasztor Istvan (VMSZ – Serbia) au discutat despre proiectele de dezvoltare economică dar și despre campania electorală pentru alegerile europarlamentare, transmite hvg.hu

Președintele UDMR, Kelemen Hunor, a declarat pentru hvg.hu că, întâlnirea a fost mai mult decât o consultare, s-a discutat și despre o campanie comună cu premierul Ungariei, în cadrul căreia Viktor Orban va face o vizită în Transilvania, la începutul luni mai.

„UDMR va avea sigur mesaje politice care sunt în comune cu cele ale FIDESZ-lui” – a arătat Kelemen, care a confirmat că s-a discutat și despre programul de dezvoltare economică cu Orban.

La întrebarea dacă UDMR va urma din solidaritate FIDESZ în cazul în care acesta din urmă va fi exclus din PPE, Kelemen a precizat că acest subiect nu este pe ordinea de zi. Potrivit lui Kelemen, actuala dezbatere (situația FIDESZ în PPE) trebuie scoasă de pe ordinea de zi, pentru că nu aduce voturi, iar acum Bruxelles are nevoie de un PPE puternic, care trebuie să rămână așa și după alegeri.

„Chiar și așa, declarațiile lui Jean-Claude Juncker nu pot fi lăsate neobservate”, a declarat Kelemen făcând trimitere la declarațiile președintelui Comisiei Europene potrivit cărora naționalismele asemănătoare celor lui Orban Viktor și respingerea altora, pot conduce la războaie.

Chiar și în situația actuală, Kelemen ia în calcul ca primă variantă de lucru rămânerea FIDESZ în PPE după alegerile din mai, dar președintele UDMR recunoaște că nu este o sarcină ușoară menținerea unității celui mai puternic, mare și divers partid din UE.

Transformarea și schimbare nu înseamnă o atitudine anti UE, a subliniat președintele UDMR, potrivit căruia, UE nu are o altă alternativă. (Sursa: hgv.hu)